Al doilea tren electric Alstom Coradia Stream a ajuns, vineri, 31 mai, tractat în România, la punctul de frontieră Episcopia Bihor. De acolo merge la Centrul de testări feroviare de la Făurei, unde va ajunge luni, 3 iunie.
Acesta face parte din comanda de 37 de unităţi pentru Autoritatea pentru Reformă Feroviară (ARF).
"Al doilea tren electric Alstom Coradia Stream a ajuns tractat în România, la punctul de frontieră Episcopia Bihor. Această ramă a fost special echipată pentru teste, iar culoarea finală se va aplica integral numai după finalizarea procedurilor de testare. Trenul a parcurs deja un program complex de teste la Centrul de testări feroviare de la Velim, Republica Cehă, iar acum merge la Centrul de testări feroviare de la Făurei, pentru o serie de teste dinamice specifice Căilor Ferate Române", anunţă compania.
Alstom a anunţat în aprilie că a finalizat primul depou modern din Bucureşti – Depoul Alstom Griviţa, construit pentru testarea, validarea şi mentenanţa materialului rulant electric.
Primul tren interregional Coradia Stream se afla deja luna trecuta în noul depou, continuându-şi programul complex de teste obligatorii în vederea certificării pe piaţă.